PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/013	Bratislava 01. apríla 2011	

Protimonopolný úrad Slovenskej republiky, odbor koncentrácií v správnom konaní č. 0038/OK/2010 začatom dňa 01.12.2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 prostredníctvom Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO 36 722 758 vo veci koncentrácie podnikateľov AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 a Procházka holding, a.s. so sídlom Chelčického 627, 413 01 Roudnice nad Labem, Česká republika, IČO 250 30 191

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní výlučnej priamej kontroly podnikateľa AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 nad podnikom podnikateľa Procházka holding, a.s. so sídlom Chelčického 627, 413 01 Roudnice nad Labem, Česká republika, IČO 250 30 191 na základe Zmluvy o odplatnom prevode akcií spoločnosti Procházka holding, a.s. so sídlom Chelčického 627, 413 01 Roudnice nad Labem, Česká republika, IČO 250 30 191 uzatvorenej dňa 21.10.2010 medzi Ing. Pavlom Eliasom, bytom Libušina 987, 413 01  Roudnice nad Labem, Česká republika, Pavlom Eliasom, bytom Libušina 987, 413 01 Roudnice nad Labem, Česká republika a Liborom Eliasom, bytom Libušina 987, 413 01  Roudnice nad Labem, Česká republika na strane predávajúcich a medzi kupujúcim AGROFERT HOLDING, a.s. so sídlom Pyšelská 2327/2, PSČ 149 00 Praha 4, Česká republika, IČO 261 85 610. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bola dňa 01.12.2010 listom zaevidovaným pod č. 4177/2010 spoločnosťou AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 (ďalej len „AGROFERT HOLDING“) prostredníctvom splnomocneného zástupcu Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO: 367 22 758 oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúca v získaní výlučnej kontroly podnikateľa AGROFERT HOLDING nad podnikom podnikateľa Procházka holding, a.s. so sídlom Chelčického 627, 413 01 Roudnice nad Labem, Česká republika, IČO 250 30 191 (ďalej len „Procházka Holding“) na základe Zmluvy o odplatnom prevode akcií spoločnosti Procházka holding, a.s. so sídlom Chelčického 627, 413 01 Roudnice nad Labem, Česká republika, IČO 250 30 191 uzatvorenej dňa 21.10.2010 medzi Ing. Pavlom Eliasom, bytom Libušina 987, 413 01  Roudnice nad Labem, Česká republika, Pavlom Eliasom, bytom Libušina 987, 413 01  Roudnice nad Labem, Česká republika a Liborom Eliasom, bytom Libušina 987, 413 01  Roudnice nad Labem, Česká republika na strane predávajúcich a medzi nadobúdateľom AGROFERT HOLDING (ďalej len „Zmluva“) (ďalej len „Oznámenie koncentrácie“). 

2.	Predmetné Oznámenie koncentrácie doplnil oznamovateľ koncentrácie listom zaevidovaným úradom pod č. 4207/2010 dňa 03.12.2010.

3.	Na základe Oznámenia koncentrácie sa dňa 01.12.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0038/OK/2010, o čom úrad informoval oznamovateľa koncentrácie listom č. 4441/2010 zo dňa 22.12.2010.

4.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom č. 4441/2010 zo dňa 22.12.2010 a listom číslo 462/2011 zo dňa 10.02.2011 vyzval oznamovateľa koncentrácie na doplnenie predmetného Oznámenia koncentrácie.

5.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod číslami 148/2011 zo dňa 18.01.2011, 676/2011 zo dňa 25.02.2011, 797/2011 zo dňa 09.03.2011 a 820/2011 zo dňa 10.03.2011.

6.	Doručením listu č. 820/2011 sa Oznámenie predmetnej koncentrácie stalo podľa § 10 ods. 12 zákona v spojení s Vyhláškou úplným a dňa 11.03.2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom č. 849/2011 zo dňa 14.03.2011.

7.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 03.12.2010.

8.	Z podkladov a informácií, ktoré boli úradu predložené v predmetnom správnom konaní účastníkom správneho konania, ako aj z informácií získaných úradom vyplynuli nasledujúce skutočnosti:

I. Podnikatelia

9.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

AGROFERT HOLDING

10.	AGROFERT HOLDING je obchodná akciová spoločnosť zapísaná v Obchodnom registri Mestského súdu v Prahe, oddiel B, vložka č. 6626. Jediným akcionárom spoločnosti AGROFERT je fyzická osoba Ing. Andrej Babiš. 

11.	AGROFERT HOLDING je obchodnou spoločnosťou holdingového typu bez vlastného výrobného programu, ktorá formou majetkových účastí združuje približne 200 obchodných a výrobných spoločností predovšetkým na území Českej a Slovenskej republiky, ale aj v iných krajinách (ďalej len „skupina AGROFERT“). Činnosť spoločností patriacich do skupiny AGROFERT možno podľa Oznámenia koncentrácie rozdeliť do troch základných oblastí a to ako:
-	činnosť súvisiaca s poľnohospodárstvom,
-	činnosť súvisiaca s potravinárstvom a 
-	činnosť súvisiaca s priemyselnou výrobou chemických látok na báze anorganickej a organickej chémie.
Úplný zoznam spoločností kontrolovaných spoločnosťou AGROFERT HOLDING je súčasťou spisu.

12.	Spoločnosť AGROFERT HOLDING a s ním prepojení podnikatelia pôsobia pri výkone svojej podnikateľskej činnosti po celom území Českej republiky ako aj v zahraničí. Na Slovensku pôsobia v oblasti poľnohospodárstva i potravinárstva.

13.	Medzi spoločnosti, prostredníctvom ktorých pôsobí spoločnosť AGROFERT HOLDING na území Slovenskej republiky patrí spoločnosť Kostelecké uzeniny, a.s., 588 61 Kostelec 60, Česká republika, IČO 469 00 411 (ďalej len „Kostelecké uzeniny“),  HYZA, a. s., Odbojárov 2279/37, 955 92 Topoľčany, IČO 31 562 540 (ďalej len „HYZA“), KMOTR – Masna Kroměříž a.s., Hulínská 2286, 767 60 Kroměříž, Česká republika, IČO: 255 70 765 (ďalej len KMOTR – Masna) a  Krahulík – MASOZÁVOD Krahulčí, a.s., Krahulčí 10, 588 56 Telč, okres Jihlava, Česká republika, IČO: 255 86 823 (ďalej len „Krahulík“).

14.	Hlavným predmetom činnosti týchto spoločností je výroba hydinového mäsa, spracovanie a predaj (maloobchodný aj veľkoobchodný) bravčového mäsa, hovädzieho mäsa a hydinového mäsa resp. výroba a predaj mäsových výrobkov, údenín a konzerv.

15.	Z vyššie uvedených skutočností vyplýva, že AGROFERT HOLDING je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Procházka Holding

16.	Procházka Holding je obchodná akciová spoločnosť zapísaná v obchodnom registri Krajského súdu v Ústí nad Labem, oddiel B, vložka č. 1067.

17.	Ide o spoločnosť holdingového typu bez vlastného výrobného programu, ktorá formou majetkových účastí združuje ďalšie obchodné a výrobné spoločnosti na území Českej republiky i v zahraničí. Spoločnosť Procházka Holding vykonávala pred koncentráciou priamu kontrolu nad:

a)	podnikom podnikateľa Procházka spol. s r.o. so sídlom Chelčického 627, 413 01 Roudnice nad Labem, Česká republika, IČO: 442 23 081(ďalej len „Procházka“),
b)	podnikom podnikateľa Procházka MASO-UZENINY, spol. s r.o. so sídlom Chelčického 627, 413 01 Roudnice nad Labem, Česká republika, IČO 250 13 165,
c)	podnikom podnikateľa První roudnícká, a.s. so sídlom so sídlom Chelčického 627, 413 01 Roudnice nad Labem, Česká republika, IČO 254 40 659 (ďalej len „První roudnícká“), pričom jediným akcionárom spoločnosti První roudnícká je spoločnosť Procházka Holding,
d)	podnikom podnikateľa Jatky Duchcov, s.r.o. so sídlom Chelčického 627, 413 01 Roudnice nad Labem, Česká republika, IČO 250 15 087, 
e)	podnikom podnikateľa HELLO-plus, spol. s r.o. so sídlom Chelčického 627, 413 01 Roudnice nad Labem, Česká republika, IČO 640 51 650,
f)	a nad podnikom podnikateľa PMU, spol. s r.o. so sídlom Ulica SNP 297, 900 91 Limbach, IČO 36 276 596 (ďalej len „PMU“).

18.	Medzi spoločnosti prostredníctvom ktorých pôsobí Procházka Holding na území Slovenskej republiky patrí spoločnosť Procházka a spoločnosť PMU. 

19.	Hlavnou činnosťou spoločnosti Procházka je výroba a spracovanie bravčového a hovädzieho mäsa, výroba mäsových výrobkov, veľkoobchodný predaj týchto produktov a predaj mäsa a mäsových výrobkov reťazcom s významnou trhovou silou. Spoločnosť zásobuje svojou produkciou najmä český trh a okrem Českej republiky dodáva svoje výrobky aj na Slovensko.  

20.	Spoločnosť PMU pôsobí v oblasti potravinárskeho maloobchodu v 20 maloobchodných predajniach. Ťažisko jej činnosti je porciovanie, úprava a maloobchodný predaj bravčového, hovädzieho a hydinového mäsa, výroba a maloobchodný predaj mäsových polotovarov, úprava a maloobchodný predaj mäsových výrobkov a syrov, maloobchodný predaj lahôdkarských výrobkov, pekárskych a cukrárskych výrobkov. 

21.	Z vyššie uvedených skutočností vyplýva, že  Procházka Holding je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

22.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

23.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

24.	Úrad po preskúmaní Oznámenia koncentrácie zistil, že 21.10.2010 bola uzavretá Zmluva, na základe ktorej nadobudne podnikateľ AGROFERT HOLDING 100 % podiel na základnom imaní a hlasovacích právach spoločnosti Procházka Holding.

25.	Oznamovateľ koncentrácie v Oznámení koncentrácie uvádza, že pred uzavretím Zmluvy vykonávali kontrolu nad podnikom podnikateľa Procházka Holding jeho akcionári Ing. Pavel Elias, bytom Libušina 987, 413 01  Roudnice nad Labem, Česká republika, Pavel Elias, bytom Libušina 987, 413 01  Roudnice nad Labem, Česká republika a Libor Elias, bytom Libušina 987, 413 01  Roudnice nad Labem, Česká republika.

26.	Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že uskutočnením posudzovanej koncentrácie nadobudne spoločnosť AGROFERT HOLDING 100% podiel na základnom imaní a hlasovacích právach podnikateľa Procházka Holding, na základe ktorého bude rozhodnutia týkajúce sa strategických záležitostí podnikateľa Procházka Holding prijímať samostatne podnikateľ AGROFERT HOLDING.

27.	Úrad zistil, že uzavretím Zmluvy dňa 21.10.2010 získa podnikateľ AGROFERT HOLDING výlučnú kontrolu nad podnikom podnikateľa Procházka Holding a teda uzavretím Zmluvy v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

III. Účastníci správneho konania a koncentrácie

28.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

29.	Na základe vyššie uvedeného úrad zistil, že účastníkom správneho konania je podnikateľ AGROFERT HOLDING, ktorý na základe Zmluvy získa výlučnú kontrolu nad podnikom podnikateľa Procházka Holding.

30.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

31.	V prípade predmetnej koncentrácie je teda účastníkom koncentrácie podnikateľ AGROFERT HOLDING na strane nadobúdateľa kontroly a podnikateľ Procházka Holding na strane nadobúdaného subjektu.

IV. Koncentrácia podliehajúca kontrole úradu

32.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

33.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

34.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

35.	Vychádzajúc z podkladov predložených v oznámení koncentrácie úrad zistil, že podnikateľ AGROFERT HOLDING dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a podnikateľ Procházka Holding dosiahol za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

36.	Z vyššie uvedeného vyplýva, že účastníci koncentrácie presiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

V. Relevantné trhy 

37.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarové relevantné trhy

38.	Pri vymedzení relevantných trhov z tovarového hľadiska úrad vychádza z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

39.	Z predložených informácií a podkladov úrad zistil, že podnikateľ AGROFERT HOLDING prostredníctvom dcérskej spoločnosti HYZA sa zaoberá výrobou, spracovaním, veľkoobchodným predajom hydinového mäsa a mäsových výrobkov z hydinového mäsa, ako aj maloobchodným predajom hydinového mäsa a mäsových výrobkov a prostredníctvom svojich dcérskych spoločností Kostelecké uzeniny, KMOTR – Masna a Krahulík dováža na územie Slovenskej republiky bravčové mäso, hovädzie mäso, hydinové mäso, ďalej mäsové výrobky z bravčového mäsa, hovädzieho mäsa a hydinového mäsa.

40.	Podnikateľ Procházka Holding prostredníctvom dcérskej spoločnosti Procházka dováža na územie Slovenskej republiky bravčové mäso, hovädzie mäso, hydinové mäso, mäsové výrobky z bravčového mäsa, hovädzieho mäsa a hydinového mäsa a prostredníctvom dcérskej spoločnosti PMU sa zaoberá maloobchodným predajom bravčového mäsa, hovädzieho mäsa, hydinového mäsa, mäsových výrobkov z bravčového mäsa, hovädzieho mäsa a hydinového mäsa.

41.	Aktivity účastníkov koncentrácie sa prekrývajú v oblasti veľkoobchodného predaja bravčového mäsa, hovädzieho mäsa, hydinového mäsa, mäsových výrobkov z bravčového mäsa, mäsových výrobkov z hovädzieho mäsa a mäsových výrobkov z hydinového mäsa. Podnikateľ AGROFERT HOLDING prostredníctvom dcérskej spoločnosti HYZA uskutočňuje aj maloobchodný predaj predovšetkým hydinového mäsa a mäsových výrobkov z hydinového mäsa, od roka 2010 doplnený aj o predaj mäsových výrobkov z bravčového a hovädzieho mäsa, teda aktivity účastníkov koncentrácie sa na maloobchodnom trhu prekrývajú v tejto oblasti.

42.	V meste Žilina sú AGROFERT HOLDING a Procházka Holding konkurentmi na lokálnom maloobchodnom trhu, nakoľko AGROFERT HOLDING uskutočňuje predaj hydinového mäsa, mäsových výrobkov z hydinového mäsa, bravčového a hovädzieho mäsa v dvoch špecializovaných predajniach a Procházka Holding má jednu špecializovanú predajňu, v ktorej uskutočňuje maloobchodný predaj bravčového, hovädzieho, hydinového mäsa, mäsových výrobkov z bravčového, hovädzieho a hydinového mäsa. Táto skutočnosť je predmetom analýzy úradu v kapitole Dopad koncentrácie na hospodársku súťaž.

43.	Účastníci koncentrácie sú aj vo vertikálnom vzťahu. AGROFERT HOLDING ako výrobca a veľkoobchodný dodávateľ hydinového mäsa a mäsových výrobkov z hydinového mäsa pôsobí na dodávateľských trhoch, kým Procházka Holding má 16 špecializovaných maloobchodných predajní v rôznych mestách na území SR a prostredníctvom predaja bravčového, hovädzieho, hydinového mäsa a mäsových výrobkov z bravčového, hovädzieho a hydinového mäsa pôsobí na odberateľskom trhu.

44.	Procházka Holding dodáva mäsové výrobky z bravčového, hovädzieho a  hydinového mäsa a od roka 2010 dodáva aj bravčové, hovädzie a hydinové mäso len do vlastných maloobchodných predajní PMU. 

45.	Úrad pri definovaní relevantných trhov vychádzal z podkladov a informácií predložených v priebehu správneho konania účastníkom konania, z informácií získaných z predchádzajúcej činnosti úradu ako aj z rozhodovacej praxe Európskej komisie.

Relevantný trh predaja bravčového mäsa

46.	Bravčové mäso je priečne pruhovaná svalovina z tiel teplokrvných jatočných zvierat (jatočné ošípané). Spracovanie bravčového mäsa zahŕňa rozrábku bravčového mäsa, v rámci ktorej sa prostredníctvom súboru technologických operácií mäso delí na menšie časti, vykosťuje sa alebo porciuje. Základnou surovinou na úpravu a delenie bravčového mäsa sú jatočne opracované telá prasničiek a kastrátov, ktoré sú rozseknuté na polovičky. Po základných rezoch, ktorými sa bravčové polovičky oddelia, sú kostičmi jednotlivé časti mias opracúvané podľa účelu ich použitia a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

47.	Na základe senzorických a chuťových odlišností bravčového mäsa od iných druhov mäsa, ako aj odlišností v nutričných hodnotách, cenových rozdieloch a odlišností v dĺžke i spôsobe tepelnej úpravy bravčového mäsa, úrad zadefinoval trh predaja bravčového mäsa ako samostatný tovarový relevantný trh.

Relevantný trh predaja hovädzieho mäsa

48.	Hovädzie mäso je priečne pruhovaná svalovina z tiel teplokrvných jatočných zvierat (hovädzí dobytok). Je to mäso mladého hovädzieho dobytka, mladého býka, vola, jalovice a kravy. Spracovanie hovädzieho mäsa zahŕňa rozrábku hovädzieho mäsa, pričom základnou surovinou na delenie a vykosťovanie hovädzieho mäsa sú hovädzie štvrte (predná a zadná). Jednotlivé časti opracovávajú pracovníci hovädzej rozrábky – kostiči, podľa účelu použitia podobne a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

49.	Na základe senzorických a chuťových odlišností hovädzieho mäsa od iných druhov mäsa, ako aj odlišností v nutričných hodnotách, cenových rozdieloch a odlišností v dĺžke i spôsobe tepelnej úpravy hovädzieho mäsa, úrad zadefinoval trh predaja hovädzieho mäsa ako samostatný tovarový relevantný trh.
Relevantný trh predaja hydinového mäsa

50.	Hydinové mäso v porovnaní s mäsom teplokrvných jatočných zvierat má menej vyvinuté spojivové tkanivo. Pri porovnaní kuracieho mäsa, bravčového mäsa a hovädzieho mäsa, spracovatelia v zásade delia mäso na biele mäso (hydinové mäso) a červené mäso (mäso hovädzie a bravčové).  Dôvodom pre toto delenie je, že biele mäso obsahuje oproti červenému mäsu vysoký podiel plnohodnotných bielkovín, menšie množstvo tuku, je významným zdrojom vitamínov a minerálnych látok. Určitá časť produkcie zabitej hydiny, resp. jednotlivých jej častí, je vstupnou surovinou na výrobu hydinových mäsových výrobkov.

51.	Štruktúra výroby a spotreby hydinového mäsa je orientovaná v podstate výlučne na kurčatá, a to z hľadiska nákladového, dietetického, cenového a z hľadiska celkovej kúpyschopnosti obyvateľstva.

52.	Kuracie mäso je spotrebiteľmi vnímané ako ľahké, netučné, zdravé a vhodné pred diétne stravovanie. Výhodou je z hľadiska prípravy i krátky čas tepelnej prípravy a mnoho možných spôsobov úpravy tohto druhu mäsa. Kurčatá, ako celé, tak aj ich časti sa dajú dobre zmrazovať a týmto spôsobom skladovať aj dlhšiu dobu. Zo všetkých uvedených dôvodov sú kurčatá, resp. kuracie mäso pre spotrebiteľov z hľadiska charakteristiky, ceny i použitia nezastupiteľné s inými druhmi výsekového mäsa.

53.	Na základe senzorických a chuťových odlišností hydinového mäsa od iných druhov mäsa, ako aj odlišností v nutričných hodnotách, cenových rozdieloch a odlišností v dĺžke i spôsobe tepelnej úpravy hydinového mäsa, úrad zadefinoval trh predaja hydinového mäsa ako samostatný tovarový relevantný trh.

54.	Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj bravčového, hovädzieho a hydinového mäsa sa uskutočňuje prostredníctvom vlastnej siete maloobchodných predajní prevádzkovaných samotnými výrobcami, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu bravčového, hovädzieho a hydinového mäsa zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov.

Trh veľkoobchodného predaja mäsových výrobkov

55.	Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

56.	Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlboko zmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok. Výrobný proces zahŕňa výber suroviny vychladenej alebo zmrazenej a ostatných zložiek, mletie, sekanie, nasolenie, príprava mäsového dielu, pridávanie prísad, prídavných látok, technologických pomocných látok, plnenie do obalov, tepelné opracovanie, prípadne zrenie a sušenie pri trvanlivých tepelne neopracovaných výrobkoch, ochladenie, váženie, etiketovanie, skladovanie a expedícia výrobkov.

57.	Vzhľadom na senzorické a chuťové vlastnosti, ceny a účel použitia sa mäsové výrobky odlišujú od čerstvého výsekového mäsa.

58.	V súvislosti so zastupiteľnosťou mäsových výrobkov z bravčového, hovädzieho a hydinového mäsa existujú podľa účastníkov koncentrácie odlišné charakteristické vlastnosti mäsa z jednotlivých druhov hospodárskych zvierat, odlišný spôsob jeho spracovania a odlišné preferencie konečných spotrebiteľov, čo následne spôsobuje obmedzenie zastupiteľnosti mäsových výrobkov vyrobených z rôznych druhov mäsa. 

59.	Podľa účastníkov koncentrácie však výrobné postupy bravčových a hovädzích mäsových výrobkov v značnej miere využívajú kombinácie bravčového a hovädzieho mäsa. Z Oznámenia koncentrácie vyplýva, že existuje len veľmi malá skupina výrobkov, ktoré sú vyrobené výhradne z jedného druhu mäsa a že spotrebiteľ nerozlišuje, či je vybraný výrobok zložený z bravčového alebo hovädzieho mäsa a aký podiel tohto mäsa obsahuje. Spotrebiteľ spravidla preferuje biele (hydinové) mäso alebo červené mäso, pri ktorom už významne nerozlišuje, či ide o bravčové alebo hovädzie mäso.

60.	Kým spotrebiteľ mäsové výrobky z bravčového a hovädzieho mäsa v značnej miere nerozlišuje, odlišný prístup je pri mäsových výrobkoch z hydinového mäsa. Hydinové mäsové výrobky spotrebiteľ vníma ako kvalitatívne odlišné výrobky od bravčových a hovädzích mäsových výrobkov, a to z dôvodov priaznivej ceny, ľahkej úpravy, prípadne nízkej energetickej hodnoty. 

61.	Na základe vyššie uvedených skutočností považujú účastníci koncentrácie  mäsové výrobky z bravčového mäsa a mäsové výrobky z hovädzieho mäsa za jeden spoločný relevantný trh, pričom mäsové výrobky z hydinového mäsa predstavujú samostatný relevantný trh. 

62.	Mäsové výrobky podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky zahŕňajú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové výrobky. 

63.	Každý z vyššie uvedených druhov mäsových výrobkov je zvyčajne vyrábaný rozličným výrobným postupom využívajúcim rozličné zariadenia a metódy výroby i rôzne výrobné receptúry. Taktiež sa zvyšuje špecializácia výrobcov na určitý druh mäsového výrobku, no v princípe sú všetci dodávatelia schopní využívať všetky hlavné spracovateľské metódy pri všetkých druhoch mäsových výrobkov. Spotrebitelia síce uvedené mäsové výrobky konzumujú zvyčajne pri rovnakej príležitosti, ale vnímajú ich ako rozdielne produkty.

64.	Podľa účastníkov koncentrácie spotrebiteľ vníma tieto výrobky ako mäsové výrobky, ktoré sú určené k bezprostrednej konzumácii bez tepelnej úpravy (napr. salámy, šunky, špeciality, klobásy, atď.) alebo ku konzumácii po tepelnej úprave (napr. párky, klobásy, atď.). Ďalšou skupinou výrobkov sú konzervy, ktoré nie sú určené k bezprostrednej spotrebe, pretože na rozdiel od výrobkov určených k bezprostrednej konzumácii boli tepelne spracované a sú uzavreté v obale za účelom dlhodobejšieho skladovania. Odlišným druhom mäsových výrobkov z hľadiska spotrebiteľa sú ďalej polotovary, ktoré sú určené k ďalšiemu spracovaniu. Ide predovšetkým o mleté a marinované mäsá. 

65.	Na základe vyššie uvedeného je podľa účastníkov koncentrácie možné členiť spracované mäsové výrobky na subsegmenty, ktorými sú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové konzervy, avšak vzhľadom na aktivity účastníkov koncentrácie na území Slovenskej republiky (bez ohľadu na skutočnosť, či by bol definovaný relevantný trh úzko alebo v širšom poňatí, trhový podiel spojením vzniknutého subjektu by sa výrazne nezmenil), úrad ponechal otázku členenia mäsových výrobkov na jednotlivé druhy otvorenú.

66.	Vychádzajúc z predložených podkladov a informácií úrad v súlade s Oznámením koncentrácie skúmal v prípade predmetnej koncentrácie dopady tejto koncentrácie v oblasti predaja mäsových výrobkov z hydinového mäsa a alternatívne aj v oblasti predaja mäsových výrobkov z bravčového a hovädzieho mäsa samostatne aj pre oblasť predaja mäsových výrobkov z bravčového a z hovädzieho mäsa, avšak vzhľadom na to, že tak ako je uvedené nižšie, uskutočnením posudzovanej koncentrácie nedôjde k významnej zmene konkurenčného prostredia ani pre užšie vymedzené oblasti, úrad ponechal presnú definíciu relevantného trhu otvorenú a pre účely tohto rozhodnutia skúmal dopady posudzovanej koncentrácie v širšie vymedzenej oblasti predaja mäsových výrobkov z bravčového a hovädzieho mäsa resp. v oblasti predaja mäsových výrobkov z hydinového mäsa.

Trh maloobchodného predaja hydinového mäsa a mäsových výrobkov

67.	Z predložených podkladov a informácií vyplýva, že účastník konania prevádzkuje predajne, ktoré sa špecializujú na predaj vlastných výrobkov z hydinového mäsa a mäsových výrobkov z hydinového mäsa a od roka 2010 aj na predaj mäsových výrobkov z červeného mäsa (bravčové a hovädzie mäso). Spoločnosť HYZA disponuje tromi maloobchodnými predajňami. Rozloha týchto špecializovaných predajní, ktoré prevádzkuje HYZA je v rozpätí od 28 do 48 m2. Podiel hydinového mäsa a mäsových výrobkov z hydinového mäsa na celkových tržbách z predaja mäsa a mäsových výrobkov je cca 90 %. 

68.	Nadobúdaná spoločnosť disponuje sieťou 16 maloobchodných predajní, ktoré sa špecializujú na predaj hovädzieho mäsa, bravčového mäsa, hydinového mäsa a mäsových výrobkov z hydinového mäsa a červeného mäsa (bravčové a hovädzie mäso). Predajne sú takmer výhradne umiestnené v oddelených priestoroch v rámci komplexu hypermarketov alebo supermarketov na určitom vymedzenom prenajatom priestore, ktorý vlastní iný podnikateľ (jedná sa predovšetkým o priestory v reťazci LIDL a KAUFLAND). Rozloha týchto špecializovaných predajní, ktoré prevádzkuje nadobúdaná spoločnosť, sa pohybuje v rozpätí od 27 do 85 m2. Podiel predaja mäsa a mäsových výrobkov na celkových tržbách je cca 77 %. Medzi doplnkový sortiment patrí napr. pečivo 9 %, lahôdky 7%, syry 5%. 

69.	Vzhľadom na uvedené skutočnosti úrad na účely tohto rozhodnutia pri trhoch maloobchodného predaja nerozlišuje mäsové výrobky podľa jednotlivých druhov. Z vyššie uvedeného vyplýva, že aktivity účastníkov koncentrácie sa prekrývajú v oblasti maloobchodného predaja hydinového mäsa a mäsových výrobkov. 

70.	Z predložených podkladov a informácií vyplýva, že podľa názoru účastníkov koncentrácie maloobchodný predaj hydinového mäsa a mäsových výrobkov v špecializovaných predajniach je zastupiteľný s maloobchodným predajom hydinového mäsa a mäsových výrobkov v iných typoch maloobchodných predajní ako sú predajne sídliskového typu, supermarkety alebo hypermarkety. 

71.	Úrad pri vymedzení predmetného trhu vychádzal zo záverov z predchádzajúcej rozhodovacej praxe úradu, ako aj z podkladov a informácií predložených účastníkmi koncentrácie. 

72.	Hydinové mäso a mäsové výrobky sú vo všeobecnosti považované za čerstvé potraviny patriace medzi tovary každodennej spotreby. Vychádzajúc z Oznámenia koncentrácie, pre zákazníkov, ktorí nakupujú mäso a mäsové výrobky v špecializovaných predajniach sú typické malé a časté nákupy. Rozhodujúcim faktorom pri nákupe predmetných tovarov je predovšetkým cena a kvalita mäsa a mäsových výrobkov. Významným faktorom pri rozhodovaní o nákupe mäsa a mäsových výrobkov je tiež dostupnosť konkrétnej predajne. Značka týchto výrobkov nezohráva pre zákazníkov pri nákupe predmetných tovarov významnú úlohu.

73.	Vychádzajúc z informácií uvedených v oznámení predmetnej koncentrácie, ako aj z predchádzajúcej rozhodovacej praxe úradu, maloobchodný predaj tovaru v špecializovaných predajniach je z hľadiska zákazníka zastupiteľný s maloobchodným predajom v predajniach sídliskového typu, diskontných predajniach, supermarketoch a hypermarketoch. Napriek tomu, že špecializované predajne nemusia pre iné typy maloobchodných predajní predstavovať konkurenciu predovšetkým vzhľadom na šírku sortimentu, predajnú plochu, poskytované služby alebo predajnú dobu, sídliskové predajne, diskontné predajne, supermarkety ako aj hypermarkety predstavujú podľa Oznámenia koncentrácie účinnú konkurenciu pre špecializované predajne, ktoré ponúkajú mäso a mäsové výrobky. 

74.	Vzhľadom na aktivity účastníkov koncentrácie na území mesta Žiliny (bez ohľadu na skutočnosť, či by bol definovaný relevantný trh úzko alebo v širšom poňatí, postavenie spojením vzniknutého subjektu by sa výrazne nezmenilo), úrad ponechal otázku definovania tovarového relevantného trhu otvorenú.

75.	Na základe komplexného vyhodnotenia dostupných informácií úrad dospel k záveru, že pre účely tohto rozhodnutia posudzovaným tovarovým trhom je trh maloobchodného predaja hydinového mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch.

Priestorové relevantné trhy

76.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Trh veľkoobchodného predaja bravčového, hovädzieho, hydinového mäsa, mäsových výrobkov z bravčového mäsa, hovädzieho mäsa a hydinového mäsa

77.	Vychádzajúc z podkladov a informácií predložených účastníkom konania podnikanie v oblasti predaja mäsa a mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni. Predaj mäsa a mäsových výrobkov sa uskutočňuje na území širšom ako je územie Slovenskej republiky.

78.	V dôsledku neexistencie dovozných bariér v rámci EÚ došlo v priebehu posledných rokov k nárastu dovozu bravčového mäsa, hovädzieho mäsa, hydinového mäsa, mäsových výrobkov z bravčového mäsa, hovädzieho mäsa a hydinového mäsa, a to najmä z Poľska, Maďarska a Českej republiky. 

79.	Z Oznámenia koncentrácie zároveň vyplýva, že účastníci koncentrácie pôsobia na celom území Slovenskej republiky a súťažia s ostatnými podnikateľmi na celom území Slovenskej republiky. Súťažné podmienky na území Slovenskej republiky sú také homogénne, že toto územie môže byť odčlenené od ostatných území s odlišnými súťažnými podmienkami. Na základe vyššie uvedeného priestorové relevantné trhy pre veľkoobchodný predaj bravčového, hovädzieho, hydinové mäsa a mäsových výrobkov z bravčového mäsa, hovädzieho mäsa a hydinového mäsa možno vymedziť prinajmenšom územím Slovenskej republiky. 

80.	Na základe predložených podkladov a informácií úrad v predmetnom prípade vyhodnocoval dopady posudzovanej koncentrácie v oblasti veľkoobchodného predaja bravčového mäsa, hovädzieho mäsa, hydinového mäsa, mäsových výrobkov z bravčového mäsa, hovädzieho mäsa a hydinového mäsa na území Slovenskej republiky, avšak vzhľadom na závery uvedené nižšie, úrad ponechal v prípade predmetnej koncentrácie presné definície priestorových relevantných trhov otvorené.

Trh maloobchodného predaja hydinového mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch

81.	Na základe predložených podkladov a informácií úrad zistil, že účastník koncentrácie AGROFERT HOLDING prostredníctvom dcérskej spoločnosti HYZA prevádzkuje dve špecializované predajne v Žiline a jednu v Topoľčanoch. Účastník koncentrácie Procházka Holding prostredníctvom dcérskej spoločnosti PMU prevádzkuje špecializované predajne v 16 rôznych mestách na území celého Slovenska. PMU v Žiline prevádzkuje jednu špecializovanú predajňu. Z uvedeného vyplýva, že v meste Žilina prevádzkujú špecializované predajne obaja účastníci koncentrácie. 

82.	Účastníci koncentrácie vymedzili predmetný relevantný trh z priestorového hľadiska územím príslušného mesta a jeho blízkeho okolia. Pri definícii priestorového relevantného trhu vychádzali zo spádovej oblasti, t. j. oblasti, determinovanej vzdialenosťou od umiestnenia predajne, ktorá je pre spotrebiteľa akceptovateľná pre nákup mäsa a mäsových výrobkov v inej predajni. Zatiaľ čo hypermarkety a supermarkety disponujú väčšími spádovými oblasťami, sídliskové predajne alebo špecializované predajné majú spádovú oblasť menšiu. Podľa účastníkov koncentrácie dochádza k ovplyvnenému trhu z priestorového hľadiska vtedy, ak sa spádové oblasti špecializovaných predajní účastníkov koncentrácie navzájom prekrývajú, pričom za ich konkurentov z priestorového hľadiska označili predajne, ktoré predávajú mäso a mäsové výrobky a ktorých spádová oblasť sa prekrýva so spádovou oblasťou špecializovaných predajní účastníkov koncentrácie. Takou oblasťou v predmetnom prípade je spádová oblasť mesta Žiliny.

83.	Úrad sa preto zameral na analýzu maloobchodného trhu predaja hydinového mäsa a mäsových výrobkov v Žiline, pričom oslovil aj Mestský úrad v Žiline. Vzhľadom na to, že ako z predložených podkladov vyplýva, v Žiline existuje dostatočný počet predajní, v ktorých majú obyvatelia možnosť kupovať mäso a mäsové výrobky, úrad podrobný prieskum nevykonal.

84.	Z Oznámenia koncentrácie vyplýva, že v meste Žilina sú nákupné zóny umiestnené ako v centre, tak aj na okrajoch mesta, pričom sa tu nachádzajú nielen predajne účastníkov koncentrácie, ale aj ich konkurentov. Obyvatelia majú možnosť nakúpiť vo viacerých predajniach. Vzdialenosť medzi jednotlivými predajňami je malá, čo umožňuje spotrebiteľom porovnať a zvoliť si pre svoj nákup predajňu s najvýhodnejšími podmienkami, čo je predovšetkým cena a kvalita tovarov. Vzhľadom na množstvo  a blízkosť jednotlivých predajní  v rámci mesta a vzhľadom na správanie spotrebiteľovom, ktorí pri nákupe tovarov zohľadňujú predovšetkým ich cenu, jednotlivé predajne sú pre spotrebiteľov navzájom zastupiteľné a navzájom si konkurujú. Predajne účastníkov koncentrácie sa zároveň nachádzajú v spádových oblastiach supermarketov a hypermarketov. 

85.	Zo záverov výskumu „Shopping Monitor CEE 2008“, z ktorého úrad vychádzal aj v predchádzajúcej rozhodovacej praxi, ktorý uskutočnila agentúra GfK a Incoma Research v stredoeurópskych krajinách vyplýva, že 50 % zákazníkov nakupuje čerstvé mäso v supermarketoch, hypermarketoch alebo diskontných predajniach a menšie obchody alebo špecializované obchody využíva dlhodobo menej ako 40 %. 

86.	Pri priestorovom vymedzení predmetného tovarového relevantného trhu úrad vychádzal z údajov predložených účastníkmi koncentrácie, z predchádzajúcej rozhodovacej praxe úradu, ako aj z podkladov a informácií zistených úradom. 

87.	Na základe vyššie uvedených skutočností úrad vymedzil pre účely toho rozhodnutia z priestorového hľadiska trh ako maloobchodný predaj hydinového mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch v spádovej oblasti tvorenej 20 minút jazdy autom od jednotlivých predajných miest v meste Žilina.

88.	Vzhľadom na nižšie uvedené dopady predmetnej koncentrácie v oblasti maloobchodného predaja hydinového mäsa a mäsových výrobkov, úrad ponechal otázku presného definovania priestorového relevantného trhu otvorenú.

VI. Dopad koncentrácie na hospodársku súťaž

89.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

90.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. V nadväznosti na vyššie uvedené úrad v ďalšej časti skúmal, či uskutočnením posudzovanej koncentrácie nedôjde k takým zmenám, ktoré by vytvárali dominantné postavenie podnikateľa AGROFERT HOLDING, ktorého dôsledkom môžu byť významné prekážky efektívnej súťaže na vymedzených trhoch na území Slovenskej republiky.

91.	Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

92.	Pri posudzovaní dopadov predmetnej koncentrácie na hospodársku súťaž na vymedzených trhoch úrad skúmal štruktúru jednotlivých trhov, intenzitu hospodárskej súťaže na príslušnom trhu, bariéry vstupu na predmetný trh a postavenie jednotlivých súťažiacich na konkrétnom trhu.

93.	Úrad v predmetnom správnom konaní vychádza z údajov za roky 2007-2009. Taktiež však úrad uvádza v tomto rozhodnutí aj údaje za rok 2010, ale nakoľko v prípade trhu veľkoobchodného predaja hydinového mäsa a trhu veľkoobchodného predaja mäsových výrobkov z hydinového mäsa nie sú údaje o celkovej veľkosti trhu za tento rok ešte uzavreté, úrad uvádza ich odhady. Úrad pri vyčíslení celkovej veľkosti trhu veľkoobchodného predaja bravčového mäsa, hovädzieho mäsa a mäsových výrobkov z bravčového a hovädzieho mäsa za rok 2010 vychádzal z údajov, ktoré spracováva spoločnosť Radela, s.r.o., Trenčianska 55, 821 06 Bratislava (ďalej len „Radela“).

94.	Úrad v predmetnom správnom konaní oslovil listom zaevidovaným pod           č. 461/2011 dňa 10.02.2011 Štatistický úrad Slovenskej republiky (ďalej len „ŠÚ SR“) vo veci poskytnutia štatistických informácií o dovoze mäsových výrobkov a hovädzieho, bravčového a hydinového mäsa. Dňa 03.03.2011 boli listom zaevidovaným pod č. 738/2011 úradu predmetné informácie predložené.

95.	Vychádzajúc z uvedeného úrad dospel k nasledujúcim záverom. 

Trh predaja bravčového mäsa

96.	Celkovú veľkosť trhu predaja bravčového mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela. Konkrétne údaje o celkovom predaji bravčového mäsa na území Slovenskej republiky v rokoch 2007, 2008, 2009 a 2010 sa nachádzajú v nasledujúcej tabuľke.

Rok	Predaj bravčového mäsa v SR (tony)	
2007	87 157	
2008	89 317	
2009	73 370	
2010	74 127	
Zdroj: Výkazy RM (MP SR) 2-12 spoločnosti Radela

97.	Z Oznámenia koncentrácie zároveň vyplýva, že objem dovozov sa postupne zvyšuje. Kým v roku 2008 bolo dovezených zo zahraničia približne 44 % bravčového mäsa, v roku 2009 to bolo vyše 53 %. Z údajov za rok 2010 vyplýva, že dovoz bravčového mäsa má naďalej stúpajúcu tendenciu.

98.	Na základe údajov z Oznámenia koncentrácie o objeme predaja  bravčového mäsa na území Slovenskej republiky a objeme predaja bravčového mäsa účastníkmi koncentrácie úrad zistil, že v rokoch 2007, 2008, 2009 a 2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.
Účastníci koncentrácie	Trhové podiely – bravčové mäso	
	2007	2008	2009	2010	
AGROFERT HOLDING	[0-5]	[0-5]	[0-5]	[0-5]	
Procházka Holding	[0-5]	[0-5]	[0-5]	[0-5]	
Zdroj: Vlastné výpočty úradu na základe údajov spoločnosti Radela a poskytnutých údajov o predaji účastníkmi koncentrácie

99.	Podľa informácií uvedených v Oznámení koncentrácie pôsobí spoločnosť AGROFERT HOLDING v oblasti predaja bravčového mäsa na území Slovenskej republiky prostredníctvom dcérskej spoločnosti Kostelecké uzeniny, ktorá na Slovensko dováža bravčové mäso z Českej republiky. Spoločnosť Procházka Holding pôsobí na Slovensku prostredníctvom dovozu bravčového mäsa z Českej republiky len od roku 2010.

100.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým je bravčové mäso dovážané priamo. Predaj bravčového mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka.

101.	Z Oznámenia koncentrácie vyplýva, že na trhu predaja bravčového mäsa na území Slovenskej republiky pôsobí niekoľko väčších podnikateľov. Medzi subjekty s najvyšším trhovým podielom, ktorý na základe kvalifikovaného odhadu vyčíslil účastník konania, na relevantnom trhu predaja bravčového mäsa patria spoločnosti MECOM TRADE, spol. s r. o., Humenné [20-30] %, skupina TAURIS [10-20] % a SVAMAN [0-5] %. 

102.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäso domácich kopytníkov je v súčasnosti 164 podnikateľov, ktorí sa zaoberajú spracovaním bravčového mäsa na území Slovenskej republiky. Z vyššie uvedeného teda vyplýva, že trh predaja bravčového mäsa sa vyznačuje malým počtom väčších podnikateľov a veľkým počtom menších podnikateľov. 

103.	Ako je to vyššie uvedené, podnikateľ AGROFERT HOLDING dosiahol v roku 2010 na trhu predaja bravčového mäsa v Slovenskej republike trhový podiel cca [0-5] %. Vzhľadom na to, že trhový podiel nadobúdanej spoločnosti bol v roku 2010 v tejto oblasti vo výške [0-5] %, podnikateľ AGROFERT HOLDING dosiahne po uskutočnení posudzovanej koncentrácie na trhu predaja bravčového mäsa v Slovenskej republike trhový podiel menej ako [0-5] %. 

104.	Úrad súbežne s predmetným správnym konaním posudzuje aj koncentráciu podnikateľov AGROFERT HOLDING a Animalco a.s. so sídlom Na Kocínce 1, 160 00 Praha 6, Česká republika, IČO 005 36 458 (ďalej len „Animalco“) v správnom konaní č. 0040/OK/2010. Nadobudnutím podnikateľa Animalco sa podiel podnikateľa AGROFERT HOLDING na trhu predaja bravčového mäsa zvýši len minimálne, nakoľko v roku 2010 bol podiel podnikateľa Animalco        [0-5] %.  

105.	Na základe postavenia účastníkov koncentrácie a ich konkurentov na trhu predaja bravčového mäsa na území Slovenskej republiky úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa AGROFERT HOLDING sa na trhu predaja bravčového mäsa po uskutočnení predmetnej koncentrácie zmení minimálne, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa AGROFERT HOLDING, ktorého dôsledkom sú významné prekážky efektívnej hospodárskej súťaže na posudzovanom trhu. 

106.	Vzhľadom na štruktúru trhu predaja bravčového mäsa na území Slovenskej republiky, vyjednávaciu silu odberateľov, rastúce dovozy bravčového mäsa, nízke bariéry vstupu pre nových podnikateľov ako aj spotrebiteľské správanie orientované predovšetkým podľa ceny možno konštatovať, že podnikateľ AGROFERT HOLDING bude vystavený na predmetnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Trh predaja hovädzieho mäsa

107.	Celkovú veľkosť trhu predaja hovädzieho mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva Radela. Konkrétne údaje o celkovom predaji hovädzieho mäsa na území Slovenskej republiky v rokoch 2007, 2008, 2009 a 2010 sa nachádzajú v nasledujúcej tabuľke.

Rok	Predaj hovädzieho mäsa v SR (tony)	
2007	14 634	
2008	13 854	
2009	12 238	
2010	11 638	
Zdroj: Výkazy RM (MP SR) 2-12 spoločnosti Radela

108.	Z Oznámenia koncentrácie zároveň vyplýva, že v roku 2008 bolo dovezených zo zahraničia približne 37 % hovädzieho mäsa a v roku 2009 dovoz predstavoval približne 34 % z celkového objemu predaja hovädzieho mäsa na Slovensku. Z  údajov za rok 2010 vyplýva, že dovoz hovädzieho mäsa oproti predchádzajúcim rokom stúpol.

109.	Na základe údajov z Oznámenia koncentrácie o objeme predaja  hovädzieho mäsa na území Slovenskej republiky a objeme predaja hovädzieho mäsa účastníkmi koncentrácie úrad zistil, že v rokoch 2007, 2008, 2009 a 2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie 	Trhové podiely – hovädzie mäso 	
	2007	2008	2009	2010	
AGROFERT HOLDING	[0-5]	[0-5]	[0-5]	[0-5]	
Procházka Holding	[0-5]	[0-5]	[0-5]	[0-5]	
Zdroj: Vlastné výpočty úradu na základe údajov spoločnosti Radela a poskytnutých údajov o predaji účastníkmi koncentrácie

110.	Podľa informácií uvedených v Oznámení koncentrácie pôsobí spoločnosť AGROFERT HOLDING v oblasti predaja hovädzieho mäsa na území Slovenskej republiky prostredníctvom dcérskej spoločnosti Kostelecké uzeniny, ktorá na Slovensko dováža hovädzie mäso z Českej republiky. Spoločnosť Procházka Holding pôsobí na Slovensku prostredníctvom dovozu hovädzieho mäsa z Českej republiky od roku 2010.

111.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým je hovädzie mäso dovážané priamo. Predaj hovädzieho mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka.

112.	Z Oznámenia koncentrácie vyplýva, že na trhu predaja hovädzieho mäsa na území Slovenskej republiky pôsobí niekoľko väčších podnikateľov. Medzi subjekty s najvyšším trhovým podielom, ktorý na základe kvalifikovaného odhadu vyčíslil účastník konania, na trhu predaja hovädzieho mäsa patria spoločnosti MECOM TRADE, spol. s r. o., Humenné [10-20] %, skupina TAURIS [0-5]  % a SVAMAN   [0-5] %. 

113.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil,  že na zozname schválených prevádzkarní pre mäso domácich kopytníkov je v súčasnosti 161 podnikateľov, ktorí sa zaoberajú spracovaním hovädzieho mäsa na území Slovenskej republiky. Z vyššie uvedeného teda vyplýva, že trh predaja hovädzieho mäsa sa vyznačuje malým počtom väčších podnikateľov a veľkým počtom menších podnikateľov. 

114.	Ako je to vyššie uvedené, podnikateľ AGROFERT HOLDING dosiahol v roku 2010 na trhu predaja hovädzieho mäsa v Slovenskej republike trhový podiel   [0-5] %. Vzhľadom na to, že trhový podiel nadobúdanej spoločnosti bol v roku 2010 v tejto oblasti vo výške [0-5] %, podnikateľ AGROFERT HOLDING dosiahne po uskutočnení posudzovanej koncentrácie na trhu predaja hovädzieho mäsa v Slovenskej republike trhový podiel [0-5] %. 

115.	Postavenie podnikateľa AGROFERT HOLDING sa po uskutočnení predmetnej koncentrácie a koncentrácie podnikateľov AGROFERT HOLDING a Animalco, ktorú úrad posudzuje v správnom konaní č. 0040/OK/2010 zmení len minimálne, nakoľko podnikateľ  Animalco dosiahol na trhu predaja hovädzieho mäsa v roku 2010 podiel [0-5] %.

116.	Na základe postavenia účastníkov koncentrácie a ich konkurentov na trhu predaja hovädzieho mäsa na území Slovenskej republiky úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa AGROFERT HOLDING sa na trhu predaja hovädzieho mäsa po uskutočnení predmetnej koncentrácie zmení minimálne, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa AGROFERT HOLDING, ktorého dôsledkom sú významné prekážky efektívnej hospodárskej súťaže na posudzovanom trhu. 

117.	Vzhľadom na štruktúru trhu predaja hovädzieho mäsa na území Slovenskej republiky, vyjednávaciu silu odberateľov, rastúce dovozy hovädzieho mäsa, nízke bariéry vstupu pre nových podnikateľov ako aj spotrebiteľské správanie orientované predovšetkým podľa ceny možno konštatovať, že podnikateľ AGROFERT HOLDING bude vystavený na predmetnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Trh predaja hydinového mäsa

118.	Celkovú veľkosť trhu predaja hydinového mäsa vyčíslili účastníci koncentrácie v Oznámení koncentrácie na základe údajov zverejnených v Komoditnej situačnej a výhľadovej správe – Hydina a vajcia, ktorú dvakrát do roka spracováva Výskumný ústav ekonomiky poľnohospodárstva a potravinárstva (ďalej len „VUEPP“). Konkrétne údaje o celkovom predaji hydinového mäsa na území Slovenskej republiky v rokoch 2007, 2008, 2009 a 2010 sa nachádzajú v nasledujúcej tabuľke.

Rok	Predaj hydinového mäsa v SR (tony)	
2007	105 470	
2008	102 290	
2009	103 350	
2010	105 238	
Zdroj: Odhad účastníka konania na základe údajov zverejnených VUEPP
119.	Z Oznámenia koncentrácie zároveň vyplýva, že objem dovozov sa postupne zvyšuje. Kým v roku 2008 bolo dovezených zo zahraničia približne 28 % hydinového mäsa a v roku 2009 to bolo 34 % z celkového objemu predaja hydinového mäsa na Slovensku. Z predbežných štatistických údajov za rok 2010, ktoré sú verejne dostupné vyplýva, že dovoz hydinového mäsa má naďalej stúpajúcu tendenciu.

120.	Na základe údajov z Oznámenia koncentrácie o objeme predaja  hydinového mäsa na území Slovenskej republiky a objeme predaja hydinového mäsa účastníkmi koncentrácie úrad zistil, že v rokoch 2007, 2008, 2009 a 2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie 	Trhové podiely – hydinové mäso 	
	2007	2008	2009	2010	
AGROFERT HOLDING	[40-50]	[30-40]	[40-50]	[30-40]	
Procházka Holding	[0-5]	[0-5]	[0-5]	[0-5]	
Zdroj: Vlastné výpočty úradu na základe údajov o objeme predaja  hydinového mäsa na území Slovenskej republiky a poskytnutých údajov o predaji účastníkmi koncentrácie

121.	Podľa informácií uvedených v Oznámení koncentrácie pôsobí spoločnosť AGROFERT HOLDING na trhu predaja hydinového mäsa na území Slovenskej republiky prostredníctvom dcérskej spoločnosti HYZA, ktorá vyrába a predáva celé resp. porciované chladené a mrazené kurčatá. Jej druhá dcérska spoločnosť Kostelecké uzeniny dováža hydinové mäso na Slovensko z Českej republiky. Spoločnosť Procházka Holding pôsobí na Slovensku prostredníctvom dovozu hydinového mäsa z Českej republiky od roku 2010.

122.	Distribúcia spracovaných kurčiat (celých, porciovaných, chladených aj mrazených) je zabezpečená prostredníctvom vlastného vozového parku spoločnosti HYZA priamo k odberateľovi alebo do centrálnych distribučných skladov odberateľov resp. medzinárodných obchodných reťazcov. Predaj hydinového mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka.

123.	Z Oznámenia koncentrácie vyplýva, že na trhu predaja hydinového mäsa na území Slovenskej republiky pôsobí niekoľko väčších podnikateľov. Medzi subjekty s najvyšším trhovým podielom, ktorý na základe kvalifikovaného odhadu vyčíslil účastník konania, na trhu predaja hydinového mäsa patria spoločnosti Podtatranská hydina a.s., Kežmarok [10-20] % a HSH, s.r.o., Veľké Zálužie [5-10] %.

124.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäso z hydiny je v súčasnosti 30 podnikateľov, ktorí sa zaoberajú spracovaním hydinového mäsa na území Slovenskej republiky. Z vyššie uvedeného teda vyplýva, že trh predaja hydinového mäsa sa vyznačuje malým počtom väčších podnikateľov, pomerne veľkým počtom menších podnikateľov a vysokým podielom dovozov. 

125.	Z vyššie uvedených skutočností vyplýva, že podnikateľ AGROFERT HOLDING dosiahol v roku 2009 na trhu predaja hydinového mäsa podiel vo výške        [40-50] %. Vzhľadom na skutočnosť, že trhový podiel nadobúdanej spoločnosti Procházka Holding bol v roku 2009 na trhu predaja hydinového mäsa [0-5] %, podnikateľ AGROFERT HOLDING dosiahne po uskutočnení predmetnej koncentrácie na trhu predaja hydinového mäsa trhový podiel      [40-50] %. Vychádzajúc z odhadov, v roku 2010 bol podiel podnikateľa AGROFERT HOLDING [30-40] % a podiel podnikateľa Procházka Holding bol v roku 2010 [0-5] %, t.j. oproti predchádzajúcim rokom zaznamenal podnikateľ AGROFERT HOLDING pokles na predmetnom trhu.

126.	Postavenie podnikateľa AGROFERT HOLDING sa po uskutočnení predmetnej koncentrácie a koncentrácie podnikateľov AGROFERT HOLDING a Animalco, ktorú úrad posudzuje v správnom konaní č. 0040/OK/2010, zmení len minimálne, nakoľko podnikateľ Animalco dosiahol na trhu predaja hydinového mäsa v roku 2009 podiel [0-5] % a v roku 2010 [0-5] %.

127.	Vzhľadom na skutočnosť, že podiel nadobúdanej spoločnosti Procházka Holding je na trhu predaja hydinového mäsa minimálny a vzhľadom na postavenie konkurentov na predmetnom trhu, ako aj nízkych bariér vstupu na trh úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa AGROFERT HOLDING sa na trhu predaja hydinového mäsa po uskutočnení predmetnej koncentrácie zmení minimálne, predmetnou koncentráciou nedôjde k vytvoreniu alebo posilneniu dominantného postavenia podnikateľa AGROFERT HOLDING, ktorého dôsledkom sú významné prekážky efektívnej hospodárskej súťaže na posudzovanom trhu. 

128.	Vzhľadom na štruktúru trhu predaja hydinového mäsa na území Slovenskej republiky, vyjednávaciu silu odberateľov, rastúce dovozy hydinového mäsa, nízke bariéry vstupu pre nových podnikateľov ako aj spotrebiteľské správanie orientované predovšetkým podľa ceny možno konštatovať, že podnikateľ AGROFERT HOLDING bude vystavený na predmetnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Trh predaja mäsových výrobkov z bravčového a hovädzieho mäsa

129.	Celkovú veľkosť trhu predaja mäsových výrobkov z bravčového a hovädzieho mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela. Konkrétne údaje o celkovom predaji mäsových výrobkov z bravčového a hovädzieho mäsa na území Slovenskej republiky v rokoch 2007, 2008, 2009 a 2010 sa nachádzajú v nasledujúcej tabuľke.

Rok	Predaj mäsových výrobkov
 z bravčového a hovädzieho mäsa v SR (tony)	
2007	105 120	
2008	105 337	
2009	86 540	
2010	84 885	
Zdroj: Výkazy RM (MP SR) 2-12 spoločnosti Radela 

130.	Z Oznámenia koncentrácie zároveň vyplýva, že približne 17 % zo všetkých bravčových a hovädzích mäsových výrobkov predaných na Slovensku bolo v roku 2008 dovezených zo zahraničia, pričom objem dovozov týchto výrobkov sa každoročne zvyšuje. V roku 2009 bol tento podiel približne 26 % z celkového objemu predaja mäsových výrobkov z bravčového a hovädzieho mäsa na Slovensku. Z údajov za rok 2010 vyplýva, že dovoz mäsových výrobkov z bravčového a hovädzieho mäsa  má stúpajúcu tendenciu.

131.	Na základe údajov z Oznámenia koncentrácie o objeme predaja mäsových výrobkov z bravčového a hovädzieho mäsa na území Slovenskej republiky a objeme predaja mäsových výrobkov z bravčového a hovädzieho mäsa účastníkmi koncentrácie úrad zistil, že v rokoch 2007, 2008, 2009 a 2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie	Trhové podiely – mäsové výrobky z bravčového a hovädzieho mäsa	
	2007	2008	2009	2010	
AGROFERT HOLDING	[0-5]	[0-5]	[0-5]	[0-5]	
Procházka Holding	[0-5]	[0-5]	[0-5]	[0-5]	
Zdroj: Vlastné výpočty úradu na základe údajov spoločnosti Radela a poskytnutých údajov o predaji účastníkmi koncentrácie 

132.	Podľa informácií uvedených v Oznámení koncentrácie pôsobí spoločnosť AGROFERT HOLDING v oblasti predaja mäsových výrobkov z bravčového a hovädzieho mäsa na území Slovenskej republiky prostredníctvom dcérskych spoločností Kostelecké uzeniny, KMOTR - Masna a Krahulík, ktoré na Slovensko dovážajú mäsové výrobky z bravčového a hovädzieho mäsa z Českej republiky. Rovnako aj spoločnosť Procházka Holding pôsobí na Slovensku prostredníctvom dovozu mäsových výrobkov z bravčového a hovädzieho mäsa z Českej republiky.

133.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým sú mäsové výrobky z bravčového a hovädzieho mäsa dovážané priamo. Predaj mäsových výrobkov z bravčového a hovädzieho mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka. 

134.	Z Oznámenia koncentrácie vyplýva, že v oblasti spracovania a predaja mäsových výrobkov z bravčového a hovädzieho mäsa na území Slovenskej republiky pôsobí niekoľko väčších a viacero menších podnikateľov. Medzi subjekty s najvyšším trhovým podielom, ktorý na základe kvalifikovaného odhadu vyčíslil účastník konania, na trhu predaja mäsových výrobkov z bravčového a hovädzieho mäsa patria spoločnosti MECOM TRADE, spol. s r. o., Humenné [30-40] %, Púchovský mäsový priemysel, a. s., Púchov    [10-20] % a skupina TAURIS [5-10] %. 

135.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti 136 podnikateľov, ktorí sa zaoberajú spracovaním mäsových výrobkov z bravčového a hovädzieho mäsa na území Slovenskej republiky. Z vyššie uvedeného teda vyplýva, že trh predaja mäsových výrobkov z bravčového a hovädzieho mäsa sa vyznačuje malým počtom väčších podnikateľov a veľkým počtom menších podnikateľov. 

136.	Z vyššie uvedených skutočností vyplýva, že podnikateľ AGROFERT HOLDING dosiahol v roku 2010 v oblasti predaja mäsových výrobkov z bravčového a hovädzieho mäsa v Slovenskej republike trhový podiel cca [0-5] %. Vzhľadom na to, že trhový podiel nadobúdanej spoločnosti bol v roku 2010 v tejto oblasti vo výške približne [0-5] %, podnikateľ AGROFERT HOLDING dosiahne po uskutočnení posudzovanej koncentrácie v oblasti predaja mäsových výrobkov z bravčového a hovädzieho mäsa v Slovenskej republike trhový podiel okolo [0-5] %. 

137.	Postavenie podnikateľa AGROFERT HOLDING sa po uskutočnení predmetnej koncentrácie a koncentrácie podnikateľov AGROFERT HOLDING a Animalco, ktorú úrad posudzuje v správnom konaní č. 0040/OK/2010, zmení len minimálne, nakoľko podnikateľ Animalco dosiahol na trhu predaja mäsových výrobkov z bravčového a hovädzieho mäsa v roku 2010 podiel [0-5] %.

138.	Na základe postavenia účastníkov koncentrácie a ich konkurentov v oblasti predaja mäsových výrobkov z bravčového a hovädzieho mäsa na území Slovenskej republiky v súčasnosti úrad zistil, že posudzovaná koncentrácia významne nezasiahne do existujúcej trhovej štruktúry v oblasti predaja mäsových výrobkov z bravčového a hovädzieho mäsa, a že postavenie účastníkov koncentrácie na tomto trhu na území Slovenskej republiky sa po uskutočnení posudzovanej koncentrácie zmení minimálne. 

139.	Na základe predložených podkladov a informácií úrad zároveň skúmal dôsledky predmetnej koncentrácie v prípade posudzovania jej dopadov zvlášť pre predaj mäsových výrobkov z bravčového mäsa a zvlášť pre predaj mäsových výrobkov z hovädzieho mäsa. Vychádzajúc z údajov o objeme predaja účastníkov koncentrácie, výške trhového podielu účastníkov koncentrácie a o postavení ostatných subjektov na daných trhoch úrad zistil, že uskutočnením posudzovanej koncentrácie by ani na užšie vymedzených trhoch nedošlo k podstatným zmenám v existujúcej trhovej štruktúre a účastníci koncentrácie by nedosiahli také trhové postavenie, ktorého dôsledkom by boli významné prekážky efektívnej hospodárskej súťaže na takto vymedzených trhoch na území Slovenskej republiky. 

140.	Vzhľadom na to, že tak ako už bolo uvedené vyššie, predmetnou koncentráciou sa štruktúra konkurenčného prostredia a postavenie účastníkov koncentrácie v oblasti predaja mäsových výrobkov z bravčového a hovädzieho mäsa na území Slovenskej republiky významne nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovaných trhoch.

Trh predaja mäsových výrobkov z hydinového mäsa

141.	Celkovú veľkosť trhu predaja mäsových výrobkov z hydinového mäsa vyčíslil účastník konania v Oznámení koncentrácie kvalifikovaným odhadom na základe vlastných informácií z danej oblasti. Konkrétne údaje o celkovom predaji mäsových výrobkov z hydinového mäsa na území Slovenskej republiky v rokoch 2007, 2008, 2009 a 2010 sa nachádzajú v nasledujúcej tabuľke.

Rok	Predaj mäsových výrobkov z hydinového mäsa v SR (tony)	
2007	16 718	
2008	16 585	
2009	14 673	
2010	13 600	
Zdroj: odhady účastníka konania

142.	Z Oznámenia koncentrácie vyplýva, že z celkového objemu mäsových výrobkov z hydinového mäsa predaných na Slovensku v roku 2008 pochádzala cca 13 % zo zahraničia. Tento podiel sa v roku 2009 zvýšil približne na 16 % z celkového objemu mäsových výrobkov z hydinového mäsa predaných v Slovenskej republike. Z predbežných štatistických údajov za rok 2010, ktoré sú verejne dostupné vyplýva, že dovoz mäsových výrobkov z hydinového mäsa  má stúpajúcu tendenciu.

143.	Na základe aktivít účastníkov koncentrácie na území Slovenskej republiky účastníci koncentrácie vyčíslili trhové podiely, ktoré dosiahli podnikatelia AGROFERT HOLDING a Procházka Holding v rokoch 2007, 2008, 2009 a 2010 v oblasti predaja mäsových výrobkov z hydinového mäsa na území Slovenskej republiky. Údaje o výške trhových podielov sú uvedené v nasledujúcej tabuľke.

Účastníci koncentrácie	Trhové podiely – mäsové výrobky
 z hydinového mäsa	
	2007	2008	2009	2010	
AGROFERT HOLDING	[20-30]	[30-40]	[30-40]	[40-50]	
Procházka Holding	[0-5]	[0-5]	[0-5]	[0-5]	
Zdroj: Vlastné výpočty úradu na základe údajov o objeme predaja  mäsových výrobkov z hydinového mäsa na území Slovenskej republiky a poskytnutých údajov o predaji účastníkmi koncentrácie

144.	Z Oznámenia koncentrácie vyplýva, že účastník koncentrácie AGROFERT HOLDING pôsobí na Slovensku v oblasti spracovania a predaja mäsových výrobkov z hydinového mäsa jednak prostredníctvom dcérskej spoločnosti HYZA, ktorá hydinové mäsové výrobky vyrába na Slovensku, ale aj prostredníctvom dcérskych spoločností Kostelecké uzeniny a KMOTR - Masna, ktoré hydinové mäsové výrobky dovážajú na Slovensko z Českej republiky. Z nadobúdaných spoločností pôsobí v tejto oblasti iba spoločnosť Procházka, ktorá mäsové výrobky z hydinového mäsa dováža na územie Slovenskej republiky. 

145.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým sú mäsové výrobky z hydinového mäsa dovážané priamo a podnikateľ AGROFERT HOLDING distribuuje na Slovensku svoje produkty aj prostredníctvom spoločnosti HYZA. Predaj mäsových výrobkov z hydinového mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka. 

146.	Ďalšími subjektmi, ktoré podľa Oznámenia koncentrácie pôsobia v oblasti spracovania a predaja mäsových výrobkov z hydinového mäsa sú napríklad spoločnosti MECOM TRADE, spol. s r. o., Humenné [20-30] %, Púchovský mäsový priemysel, a.s., Púchov [5-10] %  a skupina TAURIS [5-10] %, ako aj subjekty dovážajúce mäsové výrobky z hydinového mäsa na Slovensko zo zahraničia. 

147.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti 83 podnikateľov, ktorí sa zaoberajú spracovaním mäsových výrobkov z hydinového mäsa na území Slovenskej republiky. Z vyššie uvedeného teda vyplýva, že trh predaja mäsových výrobkov z hydinového mäsa sa vyznačuje malým počtom väčších podnikateľov a pomerne veľkým počtom menších podnikateľov. 

148.	Z vyššie uvedených skutočností vyplýva, že podnikateľ AGROFERT HOLDING dosiahol v roku 2009 na trhu predaja mäsových výrobkov z hydinového mäsa podiel vo výške [30-40] %. Vzhľadom na skutočnosť, že trhový podiel nadobúdanej spoločnosti Procházka Holding bol v roku 2009 na trhu predaja mäsových výrobkov z hydinového mäsa [0-5] %, podnikateľ AGROFERT HOLDING nadobudne po uskutočnení predmetnej koncentrácie na trhu predaja mäsových výrobkov z hydinového mäsa trhový podiel [30-40] %. Vychádzajúc z odhadov, v roku 2010 bol podiel podnikateľa AGROFERT HOLDING          [40-50] % a podiel podnikateľa Procházka Holding bol v roku 2010 [0-5] %, t.j. oproti predchádzajúcemu roku zaznamenal podnikateľ AGROFERT HOLDING minimálny nárast.

149.	Nadobúdaná spoločnosť Procházka Holding má v oblasti predaja mäsových výrobkov z hydinového mäsa na území Slovenskej republiky iba minimálne aktivity, v rokoch 2007 až 2010 dosiahla v tejto oblasti veľmi nízke trhové podiely (menej ako [0-5] %).

150.	Postavenie podnikateľa AGROFERT HOLDING sa po uskutočnení predmetnej koncentrácie a koncentrácie podnikateľov AGROFERT HOLDING a Animalco, ktorú úrad posudzuje v správnom konaní č. 0040/OK/2010, zmení len minimálne, nakoľko podnikateľ Animalco dosiahol na trhu predaja mäsových výrobkov z hydinového  mäsa v roku 2009 podiel [0-5] % a v roku 2010        [0-5] %.

151.	Ako to vyplýva z vyššie uvedených skutočností, spoločnosť Procházka Holding nemá v súčasnosti v oblasti predaja mäsových výrobkov z hydinového mäsa na Slovensku významné postavenie a vzhľadom na postavenie ostatných podnikateľov na posudzovanom trhu, uskutočnením posudzovanej koncentrácie sa postavenie AGROFERT HOLDING v oblasti veľkoobchodného predaja mäsových výrobkov z hydinového mäsa na území Slovenskej republiky významne nezmení a nedôjde teda k významnej zmene existujúcej trhovej štruktúry.

152.	Vzhľadom na skutočnosť, že podiel nadobúdanej spoločnosti Procházka Holding je na trhu predaja mäsových výrobkov z hydinového mäsa minimálny a taktiež vzhľadom na postavenie konkurentov na predmetnom trhu, ako aj na nízke bariéry vstupu na trh úrad dospel k záveru, že posudzovaná  koncentrácia významne nezasiahne do existujúcej štruktúry na predmetnom trhu a že postavenie podnikateľa AGROFERT HOLDING sa na trhu predaja mäsových výrobkov z hydinového mäsa po uskutočnení predmetnej koncentrácie zmení minimálne, predmetnou koncentráciou nedôjde k vytvoreniu alebo posilneniu dominantného postavenia podnikateľa AGROFERT HOLDING, ktorého dôsledkom sú významné prekážky efektívnej hospodárskej súťaže na posudzovanom trhu.

Trh maloobchodného predaja hydinového mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch 

153.	Pri vyhodnocovaní dopadov predmetnej koncentrácie na príslušný relevantný trh úrad vychádzal z podkladov a informácií predložených účastníkom konania ako aj z podkladov a informácií získaných úradom.

154.	Z Oznámenia koncentrácie ako aj zo získaných informácií úradom vyplýva, že obyvatelia Žiliny majú možnosť nakúpiť mäso a mäsové výrobky vo viacerých predajniach.

155.	Celkovú veľkosť trhu maloobchodného predaja hydinového mäsa a mäsových výrobkov vyčíslil účastník konania v Oznámení koncentrácie kvalifikovaným odhadom na základe vlastných informácií z danej oblasti. Konkrétne údaje o celkovom predaji hydinového mäsa a mäsových výrobkov na území mesta Žiliny v rokoch 2008, 2009 a 2010 sa nachádzajú v nasledujúcej tabuľke.

Rok	Predaj hydinového mäsa a mäsových výrobkov (tony)	
2008	3 566	
2009	3 253	
2010	3 243	
Zdroj: odhady účastníka konania

156.	Účastníci koncentrácie prostredníctvom spoločnosti HYZA prevádzkujú v Žiline dve predajne a prostredníctvom spoločnosti PMU jednu predajňu. Podiely týchto predajní na predmetnom trhu vyčíslil úrad na základe predložených informácií predaja hydinového mäsa a mäsových výrobkov, ktoré dosiahli maloobchodné predajne  podnikateľa AGROFERT HOLDING a Procházka Holding v rokoch 2008, 2009 a 2010. Konkrétne údaje o trhových podieloch v percentách sú uvedené v nasledujúcej tabuľke.

Názov	2008	2009	2010	
HYZA	[5-10]	[5-10]	[5-10]	
PMU	[0-5]	[0-5]	[0-5]	
Zdroj: výpočty úradu na základe údajov účastníkov koncentrácie

157.	Z vyššie uvedených skutočností vyplýva, že podnikateľ AGROFERT HOLDING dosiahol v roku 2010 v oblasti maloobchodného predaja hydinového mäsa a mäsových výrobkov na území mesta Žiliny trhový podiel cca [5-10] %. Vzhľadom na to, že trhový podiel nadobúdanej spoločnosti bol v roku 2010 v tejto oblasti vo výške [0-5] %, podnikateľ AGROFERT HOLDING dosiahne po uskutočnení posudzovanej koncentrácie v oblasti predaja hydinového mäsa a mäsových výrobkov na území mesta Žiliny trhový podiel [5-10]  %. 

158.	Ako to vyplýva z vyššie uvedených skutočností, spoločnosť Procházka Holding má v súčasnosti v oblasti predaja hydinového mäsa a mäsových výrobkov na území mesta Žiliny zanedbateľné postavenie a vzhľadom na postavenie ostatných podnikateľov na posudzovanom trhu, uskutočnením posudzovanej koncentrácie sa postavenie podnikateľa AGROFERT HOLDING v oblasti maloobchodného predaja hydinového mäsa a mäsových výrobkov na území mesta Žiliny významne nezmení a nedôjde teda k významnej zmene existujúcej trhovej štruktúry.

159.	Za najvýznamnejších konkurentov na predmetnom trhu označili účastníci koncentrácie obchodné reťazce: COOP Jednota Slovensko [20-30] %, TESCO [10-20] %, LIDL [10-20] %, BILLA     [5-10] % a Kaufland [5-10] %.

160.	Z predložených informácií úradu vyplýva, že na území mesta Žiliny sa nachádza viac ako 50 predajní, ktoré sa zaoberajú predajom mäsa alebo mäsových výrobkov, napr. NOVÁK mäso – údeniny, Mäso – údeniny PROŠUTO, atď.

161.	Pre vstup na predmetný trh nie je potrebné získať špeciálne povolenia a licencie a neexistujú významné ekonomické, právne, regulačné alebo iné bariéry pre vstup do tohto odvetvia. Rozsah celkových nákladov potrebných pre vstup sa vo vzťahu ku konkrétnym spoločnostiam pôsobiacim na trhu odlišuje v závislosti od ich obchodnej politiky, ako aj v závislosti od druhu a charakteru predajného formátu. 

162.	Vzhľadom na vyššie uvedené úrad dospel k záveru, že podnikateľ AGROFERT HOLDING bude aj po uskutočnení posudzovanej koncentrácie vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na predmetnom trhu.

Vertikálna integrácia 

163.	Úrad posudzoval dopad predmetnej vertikálnej integrácie na podmienky hospodárskej súťaže na úradom identifikovaných trhoch, pričom zobral do úvahy nasledujúce skutočnosti. 

164.	AGROFERT HOLDING ako výrobca a veľkoobchodný dodávateľ hydinového mäsa a mäsových výrobkov z hydinového mäsa pôsobí na dodávateľských trhoch. Procházka Holding má 16 špecializovaných maloobchodných predajní v rôznych mestách na území SR a prostredníctvom predaja bravčového, hovädzieho, hydinového mäsa a mäsových výrobkov z bravčového, hovädzieho a hydinového mäsa pôsobí na odberateľskom trhu.

165.	Procházka Holding dodáva bravčové, hovädzie a hydinové mäso a mäsové výrobky z bravčového, hovädzieho a  hydinového mäsa len do vlastných maloobchodných predajní PMU. 

166.	Podnikateľ Procházka Holding na trhu maloobchodného predaja hydinového mäsa a hydinových mäsových výrobkov na území SR uskutočňuje predaj v objemoch, ktoré nedosahujú taký podiel z celkového maloobchodného predaja týchto komodít na území SR, ktorý by mu umožňoval správať sa nezávisle. Zároveň úrad v predmetnej oblasti neidentifikoval významné bariéry vstupu na predmetný trh, v oblasti dovozov úrad zistil rastúci trend a identifikoval viacerých konkurentov na maloobchodných trhoch predaja hydinového mäsa a mäsových výrobkov z hydinového mäsa.

167.	Na trhu maloobchodného predaja výrobkov z mäsa pôsobí aj niekoľko väčších  spracovateľov, ktorí disponujú vlastnou obchodnou sieťou, obdobnou akou disponuje nadobúdaná spoločnosť. Medzi týchto spracovateľov mäsa patrí napr. MECOM TRADE prevádzkujúci sieť špecializovaných maloobchodných predajní mäsa a údenín v rôznych mestách na území celého Slovenska (napr. Čierna nad Tisou, Kráľovský Chlmec, Sečovce, Trebišov, Žiar nad Hronom), PM Zbrojníky prevádzkujú predajne  špecializované na predaj výsekového bravčového mäsa, hovädzieho mäsa a mäsových výrobkov.

168.	Z účastníkom správneho konania predložených podkladov a informácií vyplýva, že predaj mäsových výrobkov sa uskutočňuje na základe zmlúv s individuálne dohodnutými obchodnými podmienkami prevažne na obdobie jedného roka. Vzhľadom na charakter predmetného tovaru, rozhodovanie spotrebiteľov predovšetkým na základe ceny a dostatočný počet vhodných dodávateľov, odberatelia mäsových výrobkov neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa mäsových výrobkov. 

169.	Taktiež účastník predmetného správneho konania uviedol, že na strane dopytu stoja aj obchodné reťazce, ktoré disponujú vysokou kúpnou a vyjednávacou silou voči dodávateľom, medzi ktorých patria aj účastníci predmetnej koncentrácie, pričom významná časť produkcie účastníkov predmetnej koncentrácie, ako aj ďalších subjektov pôsobiacich v oblasti predaja bravčového, hovädzieho, hydinového mäsa a bravčových, hovädzích a hydinových mäsových výrobkov smeruje do týchto obchodných reťazcov. Vzhľadom na skutočnosť, že uvedené dodávky do obchodných reťazcov sú významné pre zaistenie a vytvorenie stabilnej pozície na trhu, účastníci predmetnej koncentrácie sa podľa oznamovateľa koncentrácie nebudú mať možnosť správať po uskutočnení predmetnej koncentrácie nezávisle od svojich odberateľov.

170.	Vzhľadom na uvedené skutočnosti úrad nedospel k záveru, že by podnikateľ AGROFERT HOLDING mal možnosť zastaviť dodávky nezávislým maloobchodníkom resp. bude zvyšovať ceny za veľkoobchodné dodávky, nakoľko by tým oslabil vlastnú trhovú silu vo veľkoobchode tak, že nezávislí maloobchodníci resp. obchodné reťazce by boli schopní prejsť na alternatívne dodávky. 

171.	Na základe uvedených skutočností úrad nedospel k záveru, že v dôsledku posudzovanej koncentrácie by sa zamedzilo prístupu ostatných konkurentov v oblasti maloobchodného predaja hydinového mäsa a mäsových výrobkov z hydinového mäsa na príslušných priestorových trhoch na území SR k veľkoobchodným dodávkam hydinového mäsa a mäsových výrobkov z hydinového mäsa.

172.	Vzhľadom na výšku podielu podnikateľa AGROFERT HOLDING v oblasti maloobchodného predaja hydinového mäsa a mäsových výrobkov z hydinového mäsa na príslušných priestorových trhoch na území SR            ([0-5] %) úrad nedospel k záveru, že v dôsledku posudzovanej koncentrácie by došlo k zamedzeniu prístupu ostatných konkurentov v oblasti veľkoobchodných dodávok hydinového mäsa a mäsových výrobkov z hydinového mäsa na maloobchodný trh. 

173.	Úrad dospel k záveru, že uskutočnením posudzovanej koncentrácie sa na trhu veľkoobchodného predaja hydinového mäsa a mäsových výrobkov z hydinového mäsa a na trhu maloobchodného predaja hydinového mäsa a mäsových výrobkov z hydinového mäsa, na ktorých dochádza medzi podnikateľmi AGROFERT HOLDING a Procházka Holding k vertikálnej integrácii, nevytvorí alebo neposilní dominantné postavenie podnikateľa AGROFERT HOLDING, ktorého dôsledkom sú významné prekážky efektívnej hospodárskej súťaže.

VII. Záver

174.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na vymedzených trhoch. 
175.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

176.	Podľa § 33 zákona úrad listom č. 1125/2011 zo dňa 29.03.2011 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

177.	Podnikateľ AGROFERT HOLDING sa prostredníctvom právneho zástupcu vyjadril listom zaevidovaným pod č. 1169/2011 dňa 31.03.2011, že súhlasí so zisteniami úradu, s výnimkou formulačných pripomienok, ktoré boli v znení rozhodnutia zapracované.

178.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							Mgr. Daniela Lukáčová							        	       poverená riadením odboru 
        koncentrácií

Rozhodnutie sa doručuje:

Mgr. Robert Ondrášik
advokát a konateľ
agner & partners, s.r.o.
Špitálska 10
811 09 Bratislava